b'\n_START_ARTICLE_\nKommunistlik riik\n_START_SECTION_\nNimetus\n_START_PARAGRAPH_\nNimetus kommunistlik riik on vastuoluline. Enamik neid riike ei nimetanud endid ise kommunistlikeks, vaid sotsialistlikeks riikideks, kuna vastavalt marksismiteooriale pidi kommunism saabuma alles hiljem. Termin l\xc3\xa4ks k\xc3\xa4ibele l\xc3\xa4\xc3\xa4neriikides mittemarksistide hulgas, kes marksismi ei tundnud v\xc3\xb5i ei v\xc3\xb5tnud seda t\xc3\xb5siselt.\n_START_SECTION_\nTeke\n_START_PARAGRAPH_\nEsimene kommunistlik riik oli N\xc3\xb5ukogude Venemaa (1922. aastast nimega N\xc3\xb5ukogude Liit), mis sai alguse kommunistide (bol\xc5\xa1evike) v\xc3\xa4givaldsest v\xc3\xb5imuhaaramisest (oktoobrirevolutsioonist) 1917. aastal. Enamik j\xc3\xa4rgmisi kommunistlikke riike tekkis N\xc3\xb5ukogude ekspansioonipoliitika ja otsese s\xc3\xb5jalise sekkumise tulemusena.\n_START_SECTION_\nDiktatuur\n_START_PARAGRAPH_\nKommunistlik riik on \xc3\xbcldreeglina totaalne riik. K\xc3\xb5ik teised poliitilised parteid ja organisatsioonid likvideeritakse v\xc3\xb5i allutatakse kommunistliku partei t\xc3\xa4ielikule kontrollile. Riigi valitsemine toimub partei diktatuuri alusel. Kommunistliku partei ladvikust kujuneb v\xc3\xa4lja valitsev eliit; partei juhist saab faktiline riigipea ja diktaator.\n_START_SECTION_\nVabaduste piiramine\n_START_PARAGRAPH_\nValimised jm demokraatlikud institutsioonid kaotatakse v\xc3\xb5i muudetakse farsiks. Ajakirjandus, massimeedia, tr\xc3\xbckis\xc3\xb5na, kunstilooming allutatakse tsensuurile.\n_START_SECTION_\nK\xc3\xa4sumajandus\n_START_PARAGRAPH_\nMajandus riigistatakse ning seda juhitakse k\xc3\xa4sumajanduse korras, partei diktaadi kohaselt. Eraomand ja ettev\xc3\xb5tlus likvideeritakse ja keelustatakse. V\xc3\xa4lismajanduslikes suhetes eelistatakse autarkiat.\n_START_SECTION_\nMilitarism\n_START_PARAGRAPH_\nS\xc3\xb5jav\xc3\xa4e k\xc3\xb5rgem juhtkond kujuneb \xc3\xbcheks privilegeeritud seisuseks. Relvastuse arendamisel on peat\xc3\xa4helepanu r\xc3\xbcnderelvastusel. Majandusharudest eelistatakse s\xc3\xb5jat\xc3\xb6\xc3\xb6stuse vajadusi: rasket\xc3\xb6\xc3\xb6stust, metallurgiat, energeetikat. P\xc3\xa4rast II maailmas\xc3\xb5da p\xc3\xa4lvib erilist t\xc3\xa4helepanu tuumaenergeetika ja raketitehnoloogia.\n_START_SECTION_\nAgressiivne v\xc3\xa4lispoliitika\n_START_PARAGRAPH_\nV\xc3\xa4lispoliitika on reeglina endasset\xc3\xb5mbunud, usaldamatu ja agressiivne. Mittekommunistlikke riike peetakse vaenlasteks. Sageli ei usaldata ka teisi kommunistlikke riike.\n_START_SECTION_\nSotsiaalsed h\xc3\xbcved\n_START_PARAGRAPH_\nTasuta haridus ja arstiabi ning riiklikud pensionid tagatakse k\xc3\xb5igile.'